༢༠༢༣ལོའི་མཐོ་རིམ་སློབ་གྲྭར་སློབ་མ་བསྡུ་བའི་གཅིག་གྱུར་རྒྱུགས་ལེན།

བོད་སྐད་ཡིག

**དོ་སྣང་བྱ་རྒྱུ།**

1. རྒྱུགས་སྤྲོད་སློབ་མས་རྒྱུགས་ཤོག་དང་ལན་འདེབས་ཤོག་བྱང་བླངས་རྗེས། རང་མིང་དང་རྒྱུགས་སྤྲོད་ལག་འཁྱེར་ཨང་གྲངས་ལན་འདེབས་ཤོག་བྱང་ཐོག་འབྲི་དགོས།

2.འདེམ་འཇུག་གི་དྲིས་ལན་ངེས་པར་དུ་ཞ་སྨྱུག་གིས་ནག་པོར་བཟོ་དགོས་པ་དང་། གལ་ཏེ་འབྲི་ནོར་ཤོར་ཚེ་གཙང་མར་བསུབ་སྟེ་བསྐྱར་དུ་འབྲི་དགོས། དྲི་གཞི་གཞན་རྣམས་ངེས་པར་དུ་ལན་འདེབས་ཤོག་བྱང་ཐོག་འབྲི་དགོས་པ་ལས་རྒྱུགས་ཤོག་ཐོག་ལན་བཏབ་ཚེ་རྩིས་མེད་ཡིན།

3.རྒྱུགས་ལེན་མཇུག་བསྒྲིལ་རྗེས་རྒྱུགས་ཤོག་དང་ལན་འདེབས་ཤོག་བྱང་མཉམ་དུ་སྐྱེལ་དགོས།

ཆ་ཤས་དང་པོ། ངེས་སྦྱོང་དྲི་གཞི།

གཅིག འདེམ་འཇུག་དྲི་གཞི།

འདིར་དྲི་གཞི25ཡོད་ཅིང་སྐར2དང་། ཁྱོན་སྐར50ཡིན། གདམ་བྱ་བཞི་རེ་ཡོད་པ་ལས་དྲི་གཞི་དང་འཚམ་ཤོས་ཀྱི་གདམ་བྱ་གཅིག་པུ་དེ་འདེམ་དགོས།

**1. བོད་ཀྱི་བརྡ་སྤྲོད་གཞུང་གི་རྩ་བ་གཉིས་ནི།**

A．སུམ་ཅུ་པ་དང་རྟགས་འཇུག B．སྒྲ་དང་ཚད་མ་རིག་པ། C．དབུ་མ་དང་ཕར་ཕྱིན། D．དབྱངས་དང་གསལ་བྱེད།

**2.གཤམ་གསལ་བརྗོད་པ་ཁག་ལས་དག་ཆར་འཁྲུལ་བ་མེད་པ་ནི།**

A．ང་ནི་གྲོང་ཁྱེར་ཆེན་པོའི་མཇའ་ཚོན་གློག་ཞུ་མིན། B．གསུང་གིས་ཡིད་རབས་གུག་པར་མཚར་ཅི་མཆིས།

C．སྙིམ་པ་འཆར་ཀའི་པད་འདབ་འཛུམ་པ་ལྟ་བུ་སྙིང་གར་བཀོད། D．ཡང་པའི་ཞིང་ཐང་ལོ་ཏོག་ངོས་སུ་བུང་བ་བབས་སའི་རྒྱ་ཁྱོན་དོག

**3.གཤམ་གསལ་ལས་མིང་གི་འགྲེལ་པ་ཡང་དག་པའི་སྡེ་ནི།**

A．སྒོ་སམ།―བསམ་བློ། ཏམ་བུ་ར།―སྒྲ་སྙན། ནོག་པོ།―སེར་སྣ། B．གཅམ་གསག―བློ་ཆུང་། བློ་བཟོ།―རྟོག་བཟོ། བསེར་བུ།―རླུང་བུ།

C．བཙོ་མ།―ལྷད་མེད་པ། མཚང་།―སྐྱོན་ཆ། སྐྱི་གཡའ་བ།―འཇིགས་སྐྲག D．མནོ།―བསམ་པ། གོར་མ་ཆག―ཐེ་ཚོམ་མེད་པ། རྫབ་རྫོབ།―གཙང་མ།

**4. གཤམ་གསལ་ལས་བརྩམས་ཆོས་དང་། རྩོམ་པ་པོ། རྩོམ་སྟངས་བཅས་ཡང་དག་པ་ནི།**

A．《ལང་ཚོའི་རྦབ་ཆུ》 འཇུ་སྐལ་བཟང་། ལེགས་བཤད། B．《ཤུབས་སུ་འཛུལ་བའི་མི》 ལྷ་བྱམས་རྒྱལ། སྒྲུང་གཏམ།

C．《རི་བོ་གངས་ཅན་གྱི་མཛེས་ལྗོངས》 ཚེ་ཏན་ཞབས་དྲུང་། ལྷུག་རྩོམ། D．《རི་བོང་ཅན་གྱི་བྱུང་བ་བརྗོད་པ་གཡས་འཁྱིལ་དུང་གི་སྒྲ་དབྱངས》 ཤེར་གྲགས། སྙན་ངག

**5.གསམ་གསལ་ལས་མངོན་བརྗོད་བཀོལ་སྟངས་ཡང་མ་དག་པ་ནི།**

A．སློབ་རའི་ལྗོན་ཤིང་གི་རྩེ་ནས་གཉིས་སྐྱེས་ཚོགས་ཀྱིས་སྐད་སྙན་འབྱིན། B．སྒྲ་བརྒྱ་པ་ཡི་སྐད་སྙན་ཐོས་པས་མདོངས་མཐའ་ཅན་རྣམས་སྒྲོ་གུར་ཕུབ།

C．འཕུར་ལྡིང་རྩེ་དགར་རོལ་བའི་རྐང་གཉིས་ཁྱུས་མཛེས་ལྡན་མེ་ཏོག་གི་གེ་སར་ལེན།

D．བསིལ་དུས་ས་འཛིན་གྱི་རྩེ་མོར་ཁ་བའི་ཅོད་པན་བཞེས་པས་མཛེས་ཤིང་ལྟ་ན་སྡུག

**6.སྐྲ་དཀར་གཉེར་མ་ལྷགས་དུས་སུའང་། །ཐོས་པ་བསགས་པར་བྱ་བ་སྟེ། །གང་དུ་ཐོས་མང་འགྲོ་འགྱུར་བ། །དེར་ནི་ཕུང་པོར་འགྲོ་མི་འགྱུར། །ཞེས་པའི་བསྟན་དོན་དང་འཚམ་པ་ནི།**

A．ཤེས་རབ་མེད་་ཡོན་ཏན་མེད། །ཐོས་པ་མེད་ན་ཤེས་རབ་མེད། ། B．ལན་གཅིག་རྫུན་དུ་སྨྲ་བ་དེས། །བདེན་པར་སྨྲ་ཡང་དོགས་པ་སྐྱེ། །

C．མི་ལ་བརྩོན་འགྲུས་ལྡན་གྱུར་ན། །འཇིག་རྟེན་འདི་ན་དཀའ་བ་མེད། ། D．ཐིགས་པ་བསགས་པའི་རྒྱ་མཚོ་བཞིན། །ཐ་མར་གྲུབ་འབྲས་རྒྱ་ཆེར་ལྡན། །

**7.གཤམ་གསལ་ལས་རྣམ་པར་འཇོག་བྱེད་ཀྱི་ཆོས་གསུམ་ཚང་བ་ཡིན་པ་ནི།**

A．གསེར་གྱི་བུམ་པ། B．ཀུན་རྫོབ་བདེན་པ། C．རྗེས་དཔག་ཚད་མ། D．དོན་བྱེད་ནུས་པ།

**8.གཤམ་གསལ་ལས་རྣམ་གྲངས་འདྲེན་ཚུལ་ཡང་མ་དག་ནི།**

A．ཚུལ་གསུམ་ནི། ཕྱོགས་ཆོས། རྗེས་ཁྱབ། ལྡོག་ཁྱབ་བཅས་སོ། ། B．བསྟན་བཅོས་རྩོམ་པའི་སྔོན་འགྲོ་གསུམ་ནི། ལུས། རྒྱན། སྐྱོན་སེལ་བཅས་སོ། །

C．བླ་ན་མེད་པའི་རིན་པོ་ཆེ་རྣམ་གསུམ་ནི། རྣམ་དཔྱོད། ཉམས་ལེན། ངག་གི་དཔལ་བཅས་སོ། །

D．ལེགས་སྦྱར་གྱི་སྐད་བོད་སྐད་དུ་བསྒྱུར་ཐབས་གསུམ་ནི། དོན་བསྒྱུར། ཐད་བསྒྱུར། སྒྲ་བསྒྱུར་བཅས་སོ། །

**9.གཤམ་གྱི་སྟོང་ཆའི་ནང་གོ་རིམ་བཞིན་ཚིག་ཁ་སྐོང་བང་ཡང་དག་པ་ནི།**

འགྲོགས་ལུགས་དགྲ་ལ་ཚོལ་དང་ ཡིན། །སྙིང་གཏམ་བུ་ལ་གསོངས་དང་ ཡིན། །

ཁ་འདོན་གྲེ་བར་སྐྱིལ་དང་ ཡིན། །མཚང་གཏམ་བར་དུ་གསོངས་དང་ ཡིན། །

①མཁས་པ། ②བརྟན་པ། ③བཙུན་པ། ④ཟབ་པ།

A．④②③① B．③④②① C．②③①④ D．①③④②

《མི་ལ་རས་པའི་རྣམ་ཐར》ལས། སྔར་ཡབ་མི་ལ༵་ཤེས་རབ་རྒྱལ་མཚན་བཞུགས་པའི་ཚེ། མི་དྲག་ཞན་ཀུ༵ན་ངེད་ཀྱི་ཞལ་འཛུམ་དཀར་ནག་ལ༵་བལྟ་བ་ཡིན། ཞེས་པའི་དཔྱད་གཞི་བཀླགས་ནས་དྲི་བ10-12སྒྲུབ་དགོས།

**10.གོང་གི་རྟགས་བཀོད་པའི**“**ཀུན**”**ཞེས་པའི་ཚིག་ནི།**

 A．ཉེ་ཚིག B．རིང་ཚིག C．མང་ཚིག D．ཞེ་ཚིག

**11.གོང་གི་རྟགས་བཀོད་པའི“ལ”ཡིག་གི་དོན་སྟོན་ཚུལ་ཡང་དག་པ་ནི།**

A．གཉིས་ཀ་ཚིག་ཕྲད། B．སྔ་མ་ནི་མིང་མཐའ། ཕྱི་མ་ནི་ཚིག་ཕྲད། C．གཉིས་ཀ་མིང་མཐའ། D．སྔ་མ་ནི་ཚིག་ཕྲད། ཕྱི་མ་ནི་མིང་མཐའ།

**12. གོང་གི་དཔྱད་གཞི་ལས“དཀར་ནག”ནི་ཚད་མ་རིག་པ་ལྟར་ན།**

A．རྟག་པ། B．ཤེས་པ། C．ཕྱི་གཟུགས། D．ནང་གཟུགས།

**13. གཤམ་གསལ་ལས་སྐད་ཆའི་གཏན་ཚིགས་དང་མཐུན་པའི་བརྗོད་པ་ནི།**

A．སྙིང་དུ་བུ་ཚ་སྡུག་ཀྱང་ཉེས་འདུག་ན་རྒོལ་དང་། ཕུགས་སུ་བྱམས་པ་ཡིན།

B．བྱང་རྩྭ་ཐང་ཐོག་ཏུ་ནོར་ལུག་ཁྱུ་དང་ཁྱུ་རྩེད་དགར་རོལ་ཅིང་མང་ཆེ་བ་ནི་ཕྱུགས་ཟོག་རེད།

C．དབྱར་ཟླ་དྲུག་པར་གྲོང་མཐའི་རི་རྩེ་སྨུག་པས་བསྒྲིབས་པ་དང་། རི་གཤམ་ཁ་བས་བཏུམས་ཤིང་ལོ་ཏོག་གི་འབྲས་བུ་སྨིན།

D．ར་ལོ་སློབ་སྦྱོང་ལ་ཤིན་ཏུ་བཟང་བས་འཛིན་གྲྭ་འཕར་མ་ཐུབ། དགེ་རྒན་གྱིས་རྟག་ཏུ“ཚང་མས་ར་ལོར་སློབ་སྦྱོང་བྱོས”ཟེར།

**14. ①མཉམ་དུ་དར་རྒྱས་གོང་འཕེལ་ཡོང་བ་བྱེད་དགོས། ②མི་རིགས་ཁག་སེ་འབྲུ་བཞིན་དུ་རྡོག་པོར་འགྲིལ་བར་བྱས་ནས། ③མཉམ་དུ་མཐུན་སྒྲིལ་འབད་འཐབ་དང་། ཞེས་པའི་བརྗོད་དུམ་གྱི་སྐད་ཆའི་གོ་རིམ་སྒྲིག་སྟངས་ཡང་དག་པ་ནི།**

A．①②③ B．③②① C．②①③ D．②③①

**15.གཤམ་གསལ་རྩོམ་འབྲིའི་སྐོར་གྱི་བརྗོད་ཚུལ་ལ་འཁྲུལ་བ་ཡོད་པ་ནི།**

A．ཟློས་གར་གྱི་རྩ་བའི་ཁྱད་ཆོས་སམ་བླ་སྲོག་ནི་བདེན་པ་བདེན་ཐུབ་ཡིན། B．གསར་འགྱུར་རྩོམ་ཡིག་གི་རྩ་བའི་ཁྱད་ཆོས་ནི་བདེན་གསར་མྱུར་གསུམ་ཡིན།

C．ཀ་བཤད་རྩོམ་ཡིག་གི་ཁྱད་ཆོས་གཙོ་བོ་ནི་ཀ་ཕྲེང་གི་གོ་རིམ་ངེས་པར་དུ་ལྡན་དགོས།

D．སྙན་ངག་གི་མཛེས་དཔྱོད་ཡིད་བརྙན་གྱི་ཁྱད་ཆོས་ནི་གཏན་ཚིགས་རང་བཞིན་དང་བསྡུས་བརྗོད་རང་བཞིན་ནོ། །

**16. གཤམ་གསལ་ལས་དཔེ་ཆོས་དང་གཏམ་དཔེ་སྤྱོད་སྟངས་ཡང་མ་དག་པ་ནི།**

A．གད་པ་ཚོས་ཁྲོམ་སྲང་གཙང་མར་ཕྱགས་ཡོད་ཀྱང་། འགྲུལ་པ་ཚོས་གད་སྙིགས་གང་བྱུང་དུ་དབྱུགས་ནས་རྐང་རྗེས་ལག་བསུབས་བྱས་སོང་།

B．རྒན་ལགས་ཀྱིས་སློབ་གསོ་ཐེངས་མང་གནང་ཡང་། སློབ་ཕྲུག་མ་རབས་འགའ་རེར་སྤྱང་ཀིའི་རྣ་ལ་ཆོས་བཤད་དུ་སོང་།

C．ཚིག་པ་གཡག་ལ་ཟོས་ཏེ། ལྕག་གིས་རྟ་ལ་བྲབས་ཞེས་པ་ལྟར་ཁོང་གིས་ང་ཚོར་བསྔགས་བརྗོད་རྒྱུན་མི་ཆད་པ་གནང་བྱུང་།

D．ལུག་གིས་གཡག་ལ་གདོང་གཏུགས་བྱེད་པ་ནི་མི་མཉམ་བྱིའུ་ཁྲ་དང་བསྡེབས་པ་དེ། ནམ་མཁའ་བྱ་སྤུས་ཁེངས་པའི་སྔ་ལྟས་ལྟར་རོ། །

ཊམ་ཀ་བརྒྱ་ཡི་བུ་ལོ། །ཤ་ཁྲག་ལུས་པོས་འཇལ་ཡོད། །མི་ལོ་བཅུ་གཉིས་ཐམ་པ། །བྲན་གཡོག་རྒྱུག་དགོས་ཐུག་བྱུང་། །

ཞེས་པའི་དཔྱད་གཞི་བཀླགས་ཏེ་དྲི17\_18སྒྲུབ་དགོས།

**17. གོང་གི་ཚིགས་བཅད་དེར་སྤྱད་པའི་ཉམས་ལྡན་རྒྱན་གྱི་མཚན་ཉིད་ནི།**

A．ཡིད་དུ་མི་འོང་དངོས་པོ་ཡིས། །ཞེ་ལོག་སྐྱེད་བྱེད་མི་སྡུག་ཉམས། ། B．སྡུག་བསྔལ་རྒྱུ་དང་དེ་འབྲས་ལ། །སྤྱོད་པར་མི་བཟོད་སྙིང་རྗེའི་ཉམས། །

C．བརྗོད་པའི་ཚིག་དེས་ཉན་པ་པོར། །བཞད་གད་འཕེལ་བྱེད་བཞད་གད་ཉམས། ། D．འཇིགས་སུ་རུང་བའི་རྒྱུ་གང་ལས། །སྐྲག་པའི་ཉམས་སྟོན་འཇིགས་སུ་ཉམས། །

18.གོང་གི་ཚིགས་བཅད་དེ་རྩོམ་གྱི་རིགས།

A．དམངས་གཞས། B．གཏམ་དཔེ། C．མགུར་མ། D．ཀ་བཤད།

**19. ཤེལ་སྒོ་ཆོས་ཅན། གཟུགས་ཀྱི་སྐྱེ་མཆེད་ཡིན་ཏེ། མིག་ཤེས་ཀྱི་གཟུང་བྱ་ཡིན་པའི་ཕྱིར། ཞེས་པའི་རྟགས་སྦྱོར་འདིའི་བསྒྲུབ་བྱ་ནི།**

A．གཟུགས་ཀྱི་སྐྱེད་མཆེད། B．ཤེལ་སྒོ་གཟུགས་ཀྱི་སྐྱེ་མཆེད་ཡིན། C．མིག་ཤེས་ཀྱི་གཟུང་བྱ། D．ཤེས་སྒོ་མིག་ཤེས་ཀྱི་གཟུང་བྱ་ཡིན།

**20. གཤམ་གསལ་དཔེར་བརྗོད་ཁག་ལས་རྟགས་བཀོད་པའི་བྱ་ཚིག་དེ་མཚན་མེད་མ་ནིང་ཡིན་པ་གང་ཞིག བྱ་བྱེད་ཐ་མི་དད་པ་ཡིན་པ་ནི།**

A．གསར་གཏོད་ཀྱི་མྱུ་གུ་འབུས་ཤིང་སྙིང་སྟོབས་ཀྱི་ཆུ་མོ་རྒྱུ༵ག B．འདོར་དུ་མེད་པའི་འགན་འཁྲི་དེ། །ཉིན་མཚན་དུས་དྲུག་འབད་པས་སྒྲུ༵བ། །

C．རྒྱལ་བ་ཙོང་ཁ་པས་རང་གི་ཡུམ་ཆེན་ལ་དོན་སྙིང་ཆེ་བའི་འཕྲིན་ཡིག་ཅིག་བསྐུ༵ར།

D．འཁོར་གསུམ་འཁོར་བའི་རྩོད་པ་མཁན། །རྟགས་གསལ་རྩོད་གཞིར་མགོ་བོར་འཁོ༵ར། །

21. **གཤམ་གསལ་ལས་བརྡ་རྙིང་བརྡ་གསར་དུ་ཕབ་ཚུལ་ཡང་དག་པ་ནི།**

A．ད་ཕྱིན་ཆད་ནམ་ནམ་ཞར་ཞར་ཞེས་པ་ནི་ད་ཕྱིན་ཆད་སྐབས་སྐབས་སུ་ཞེས་པའི་དོན།

B．སྦྲུལ་གྱི་ལོའི་དགུན་སླ་ར་བ་ཞེས་པ་ནི་སྦྲུལ་གྱི་ལོའི་དགུན་ཟླ་བཅུ་གཉིས་པ་ཞེས་པའི་དོན།

C．རད་པ་འགེལ་པའྀ་རོལ་མ་བན་གཅིག་ཅེས་པ་ནི་རྩམ་པ་འགེལ་བའི་ཁལ་རྟ་གཅིག་ཅེས་པའི་དོན།

D．རྗེའི་སྐུ་འཚོ་ཞིང་ཞོ་ཤ་སླར་འབུལ་ཞེས་པ་ནི་འབངས་རྣམས་ཀྱིས་རྒྱལ་པོའི་སྐུ་སྲུང་ཞིང་། བསམ་པ་རྣམ་དག་གིས་སྟོབས་ཤུགས་ཡོད་ཚད་འབུལ་དགོས་ཞེས་པའི་དོན།

**22. གཤམ་གསལ་སློབ་ཚན་ཁག་གི་བརྗོད་དོན་བཀོད་པ་ཡང་མ་དག་པ་ནི།**

A．《ཤེས་རབ་སྡོང་བུ》ཞེས་པའི་བརྩམས་ཆོས་སུ་ཤེས་རབ་སྡོང་བུའི་གཟུགས་སུ་བཀོད་ནས་ཤེས་རབ་ཀྱི་དགེ་མཚན་དང་ཤེས་རབ་ཇི་ལྟར་འཕེལ་ཐབས་ཀྱི་གནས་ལུགས་བསྟན།

B．《ང་ཚོ་ནམ་ཡང་ཡུལ་ཤུལ་མི་དམངས་དང་མཉམ་དུ་ཡོད》ཅེས་པའི་བརྩམས་ཆོས་སུ་བོད་ཀྱི་ནས་ཀྱི་ཡབ་ཆེན་དུ་འབོད་པའི་ཞིང་ལས་ཚན་རྩལ་པ་ཉི་མ་བཀྲ་ཤིས་ཀྱི་མཛད་རྗེས་བཀོད།

C．《མཐོ་སྒང་གི་ནོར་ནག》ཅེས་པའི་བརྩམས་ཆོས་སུ་ནོར་ནག་ནི་སྲོག་ཆགས་གང་ལས་མཆེད་པ་དང་། དེའི་རྒྱུད་འགྱུར་དང་རྒྱུད་འགྱུར་ཕྱུགས་རིགས། དེ་བཞིན་ནོར་ཕྱུགས་ཀྱི་ལོ་ན་བརྩི་ཚུལ་སོགས་བརྗོད།

D．《ས་སྒང་སྔས་སུ་བྱས་པའི་སྐར་མ་འོད་ཆེན》ཞེས་པའི་བརྩམས་ཆོས་ནི་སྙན་ངག་གི་ལམ་ནས་གངས་རིའི་བརྗིད་ཉམས་དང་བརྟན་བརླིང་། དཀར་གཙང་གི་རང་བཞིན་ལ་ལྷག་བསམ་ཟོལ་མེད་ཀྱིས་བསྔགས་བརྗོད་དང་། གངས་རི་ལ་དགའ་བའི་བསམ་བློའི་བརྩེ་དུང་མཚོན།

**23. རི་མགོ་འདི་ནས་ཕ་གི་ལ་མཆོངས་ཏེ། ཡུལ་ལུང་འདི་ནས་ཕ་གི་ལ་འཕུར་ཏེ། ངར་ཤུགས་ཀྱི་འུར་སྒྲ་དང་བཅས། གནས་བཟང་མཐོ་སྒང་གི་རི་ཀླུང་ཀུན་ཏུ། ལོ་ཟླ་ཡི་གཟུགས་བརྙན་སྣ་ཚོགས་བརྐོས། ཞེས་པའི་སྙན་ཚིག་དུམ་བུ་ལས།**

A．རྙིང་ཞེན་བག་འཁུམ་མཚོན། B．སྲོལ་བཟང་རྒྱུད་འཛིན་མཚོན། C．ཞུམ་མེད་སྙིང་སྟོབས་མཚོན། D．ཐབས་ཤེས་ཟུང་འཇུག་མཚོན།

**24.གཤམ་གྱི་བརྡ་ཆད་སྐོར་གྱི་བརྗོད་ཚུལ་ཡང་དག་པའི་སྡེ་ནི།**

A．རི་བོ། ནམ་མཁའ། ཁང་པ་བཅས་ནི་དངོས་མིང་འདོད་རྒྱལ་ཁོ་ན་ཡིན། B．ཀོ་སྒྲོ། ཟོར་བ། ཆོན་ཐག་བཅས་ནི་བོད་ཀྱི་འབྲོག་ལས་ཡོ་བྱད་ཁོ་ན་ཡིན།

C．སྤོ་ལོ། ཀེ་ལ་ཤ སྦ་དམ་བཅས་ནི་དབྱིན་ཇིའི་སྐད་ལས་ཟུར་ཆག་པ་ཁོ་ན་ཡིན། D．ཚ་ལམ། ཉ་ག ཇ་ཡུན་བཅས་ནི་བོད་ལུགས་ཀྱི་རིང་ཚད་འཇལ་བྱེད་ཁོ་ན་ཡིན།

**25.གཤམ་གསལ་ལོ་རྒྱུས་སྐོར་གྱི་བརྗོད་ཚུལ་ཡང་དག་པ་ནི།**

A．བོད་རྒྱལ་པུ་དེ་གུང་རྒྱལ་གྱི་སྐབས་སུ་མཛངས་མི་བདུན་གྱི་དང་པོ་རུ་ལས་སྐྱེས་ཀྱིས་མཛངས་པའི་ལས་སུ་བོད་ཡིག་ཐོག་མར་གསར་གཏོད་མཛད།

B．དབུ་སྟོད་ཞྭ་ལྷ་ཁང་གི་རྡོ་རིང་ཐོག་བློན་སྟག་སྒྲ་ཀླུ་ཁོང་གི་མཛད་རྗེས་བཀོད་ཅིང་། དེ་ནི་བོད་ཀྱི་ལོ་རྒྱུས་ཐོག་བཙུགས་སྔ་ཤོས་ཀྱི་རྡོ་རིང་ཞིག་ཡིན།

C．བོད་གནའ་རབས་ཀྱི་བཀའི་ཕོ་ཉ་ལ་སྐད་ཁྱེར་བའི་ཕོ་ཉ་དང་། ཡི་གེ་ཁྱེར་བའི་ཕོ་ཉ་གཉིས་ཡོད་པ་ལས་བློན་པོ་སྤུག་གྱིམ་བཙན་རྨང་ཆུང་བྱ་བ་ནི་ཡི་གེ་ཁྱེར་བའི་ཕོ་ཉ་ཡིན།

D．རྒྱལ་པོ་སྲོང་བཙན་སྒམ་པོའི་སྐབས་སུ་བོད་ཀྱི་སྤྱི་ཚོགས་ལམ་ལུགས་ནི་གཞི་རྩའི་ཐོག་ནས་བྲན་གཡོག་ལམ་ལུགས་སྤྱི་ཚོགས་ཡིན་པ་ལ། བཀས་བཀོད་རྒྱུད་འཛིན་གྱི་དཔལ་འབྱོར་འབྲེལ་བའི་མྱུ་གུའང་འབུས་ཟིན།

གཉིས། དྲི་བར་ལན་འདེབས་དགོས། འདིར་དྲི་གཞི3ཡོད་ཅིང་། ཁྱོན་སྐར8ཡིན།

26. རྟགས་འཇུག་སྐབས། བྱ་ལས་བྱེད་ལས་གཉིས་ཀྱི་ལས་དང་། བྱ་བྱེད་ལས་གསུམ་གྱི་ལས། སྤྱིར་བྱ་ཚིག་ལ་ལས་ཚིག་ཅེས་པའི་ལས་ཏེ་རྣམ་པ་གསུམ་ཡོད་པ་ལས། དཔེར་ན། ཡིག་མཁན་གྱིས་སྨྱུ་གུས་ཡི་གེ་བྲིས་ཞེས་པའི“ཡི་གེ”ནི་གོང་གི་ལས་རྣམ་ལས་གང་ཡིན། (སྐར2)

27.སྨྱུག་མའི་སྨྱུ་གུའི་རྒྱུར་པའི་སྨྱུག་མ་དེ། སྨྱུག་མའི་སྨྱུ་གུའི་ཉེར་ལེན་ཡིན་ནམ་ལྷན་ཅིག་བྱེད་རྐྱེན་ཡིན། རྒྱུ་མཚན་ཅི། (སྐར3)

28. གང་ཞིག་གང་མོས་པ་དེ༵། །དེ༵་ལྟར་སྒྲུབ་པའི་ཐབས་ཤེས་ན༵། །ན༵་ཚོད་མྱུ་གུ་ཕྲ་ན་ཡ༵ང་། །ཡ༵ང་དག་དོན་འབྲས་ངེས་པར་སྨིན། །ཞེས་པའི་ཤོ་ལོ་ཀར་ཟུང་ལྡན་རྒྱན་གང་སྤྱད་ཡོད། རྒྱན་དེའི་གོ་དོན་འབྲི་དགོས། (སྐར3)

གསུམ། ལྟ་ཀློག་དང་དབྱེ་ཞིབ། ཁྱོན་སྐར16ཡིན།

དཔྱད་གཞི་དང་པོ། （རེར་སྐར2 ཁྱོན་སྐར10）

 ཉིན་ཞིག བདག་དགུ་ཆའི་འགྲམ་ངོས་སུ་ལངས་ཏེ༵་ཡར་ལྟ་མར་ལྟ་བྱེད་བཞིན་བསམ་བློ་གཏོང་བའི་ཚེ། གཏམ་བཤད་པ་ལྕེ་ཐོག་བདུད་རྩི་ཡིན་པའི་བགྲེས་པོ་ཤེས་རབ་ཀྱིས་སྐྲ་ལོ་དཀར་པོའི་འོག་ན་ནག་ཅིང་གཉེར་མའི་རི་མོ་མངོན་པར་བཀྲ་བའི་ཞལ་ལ་འཛུམ་དཀར་གྱི་མེ་ཏོག་ལྷུག་པར་གྲོལ་ནས་ན་རེ།“སྔོན་ཆད་ཀྱི་བཤད་སྲོལ་ལྟར་ན། སྟོད་དུ་ཀ་རོང་ཡ་རོང་བདེ་རོང་གསུམ། བར་དུ་མཚོ་རོང་བཱ་རོང་བསེ་རོང་གསུམ། སྨད་དུ་ཐེའུ་རོང་ནེའུ་རོང་དགུ་རོང་གསུམ་སྟེ། རོང་གདུ་ལས་འབབ་པའི་ཆུ་ཕྲན་མཐའ་དག་མ་བགྲོས་གཅིག་ཏུ་འདྲེས་ངེས་ཏེ། སྐབས་གསུམ་ས་ལ་འཕོས་འདྲའི་རེབ་གོང་རིག་པ་འབྱུང་བའི་གྲོང་ཁྱེར་ཞེས་བྱ་བའི་གཞུང་བརྒྱུད་ནས་དགུ་རོང་ཉི་མ་དགུ་ཤར་གྱི་མདོ་ན༵ས་རྨ་ཀླུང་གངྒཱའི་སྲིང་མོར་གྲགས་པའི་གཞུང་དུ་འབབ་པའི་ཆ་ནས་དེ་སྐད་དུ་ཐོགས་སོ། །”ཞེས་བརྗོད་པའི་ཚིག སྙན་པའི་གདངས། གསལ་བའི་འབྲུ་རྣམས་ད་དུང་ངའི་རྣ་ལམ་དུ་གྲགས་ཀྱིན་འདུག

—《དགུ་ཆུའི་གླུ་དབྱངས》ལས་དྲངས།

**29.གོང་གི་རྟགས་བཀོད་པའི་དུམ་བུར་སྤྱད་པའི་མི་སྣ་ཞིབ་འབྲི་བྱེད་སྟངས་ནི།**

A．བྱ་བྱེད་ཞིབ་འབྲི། B．གཏམ་གླེང་ཞིབ་འབྲི། C．སེམས་ཁམས་ཞིབ་འབྲི། D．གཟུགས་བརྙན་ཞིབ་འབྲི།

**30. གོང་གི་རྟགས་བཀོད་པའི་ཚིག་ཕྲད་གཉིས་ཀྱི་འཇུག་ཡུལ་ཡང་དག་པ་ནི།**

A.དམ་བཅའ་ལྷག་བཅས། དུས་སྡུད་པ། B.མཚམས་སྦྱོར་ལྷག་བཅས། ཡུལ་སྡུད་པ།

C.གཞན་འདྲེན་ལྷག་བཅས། གྲངས་སྡུད་པ། D.དབྱེ་བ་འདྲེན་པའི་ལྷག་བཅས། དངོས་པོ་སྡུད་པ།

**31.གོང་གི་དཔྱད་གཞི་ལས“གཏམ་བཤད་པ་ལྕེ་ཐོག་བདུད་རྩི་ཡིན”ཞེས་པའི་དོན་དང་འཚམ་པའི་གཏམ་དཔེ་ནི།**

A.གཏམ་ལ་མཚོན་ཆ་མེད་ཀྱང་། །མི་སྙིང་དུམ་བུར་གཏོང་གི ། B.ཁ་ཁ་རོག་བསྡད་ན་ཁ་མཆུ་མེད། །མགོ་རུམ་དུ་བཅུག་ན་ལྷགས་པ་མེད། །

C.གཏམ་རྣ་ལ་སྙན་ན་ཉན་མཁན་མང་། །ཟས་ཁ་ལ་ཞིམ་ན་ཟ་མཁན་མང་། ། D.ནར་ནར་ལྕེ་ལ་བདག་པོ་མ་བརྒྱབ་ན། །རིལ་རིལ་དབུ་ལ་འོ་བརྒྱལ་བཟོས་ཡོང་ངོ་། །

**32.གོང་གི་དཔྱད་གཞིའི་བརྗོད་དོན་གཙོ་བོ་གང་ཡིན།**

33.གོང་གི་དཔྱད་གཞིར་ཐོན་པའི“བདག རབ། བཤད། བགྲེས”ལྟ་བུ་ནི་སྐྱེས་བུ་ཐ་མ་ཡིན་པས། དེའི་རྩ་ཚིག་ནི། དཀའ་གནད་གསལ་བའི་མེ་ལོང་ལས། ག་བ

 མེད་པ་དང་། ། མཐའ་ཅན་ཐ་མ་སྟེ། །དྲག་པོ་ལའང་ནང་གསེས་ཀྱིས། །དྲག་ཞན་བར་མ་གསུམ་དུ་དབྱེ། །ཞེས་བཀོད་ཡོད།

དཔྱད་གཞི་གཉིས་པ། （རེར་སྐར2 ཁྱོན་སྐར6）

གངས་ཅན་བྷོ་ཊའི་རིག་གནས་གཅིག་པུར་ཡང་། ། འཇམ་མགོན་ཐོན་མི་ཨ་ནུས་གཏན་ཕབ་པའི། །

སུམ་རྟགས་དག་གསུམ་མུ་ཏིག་དཀར་པོའི་ཕྲེང་། ། མགུལ་དུ་མཛེས་པའི་བློ་གསལ་ས་དེའི་རྒྱན། །

བཅད་ལྷུག་སྤེལ་མའི་ཚིག་གི་ཕྲེང་བ་ལ། ། སྙན་འཇེབས་དྲི་ཟའི་རོལ་མོ་གླུར་བླངས་པས། །

སྐྱེ་བོ་ཀུན་གྱི་རྣ་བའི་བཅུད་ལེན་གང་། ། རྒྱ་མཚོའི་རླབས་ཀྱི་ཕྲེང་བཞིན་འཛད་དུ་མེད། །

མིང་གི་མངོན་བརྗོད་གྲངས་ཀྱི་རྩིས་རིག་དང་། ། སྒྲ་རིག་དབྱངས་ཅན་པྲྀཏྟ་ཛ་ཏི་ཡི། །

སྡེབ་སྦྱོར་པད་མའི་དོ་ཤལ་ཕྲེང་བསྟར་བ། ། རྒྱན་དུ་འཛིན་པའི་དྲན་དབང་གྲལ་དུ་བསྒྲིགས། །

གཞན་ཡང་ཁུངས་ལྡན་ལོ་རྒྱུས་གཏམ་གྱི་རྒྱན། ། འབེལ་གཏམ་གླིང་རྗེའི་རྣམ་ཐར་སྒྲུང་གིས་གཙོས། །

གང་ལ་གང་མོས་ཡོན་ཏན་མེ་ཏོག་གི ། ཡིད་འོང་རྒྱན་ཕྲེང་སྟོང་ལྡན་བགྲང་ལས་འདས། །

**34.གོང་གི་རྟགས་བཀོད་པའི་གཟུགས་རྒྱན་གྱི་དཔེ་དང་དཔེ་ཅན་དབྱེ་ཚུལ་ཡང་དག་པ་ནི།**

A.དཔེ། པད་མ། ཡོན་ཏན། དཔེ་ཅན། སྡེབ་སྦྱོར། མེ་ཏོག B.དཔེ། སྡེབ་སྦྱོར། ཡོན་ཏན། དཔེ་ཅན། པད་མ། མེ་ཏོག

C.དཔེ། པད་མ། མེ་ཏོག དཔེ་ཅན། སྡེབ་སྦྱོར། ཡོན་ཏན། D.དཔེ། སྡེབ་སྦྱོར། མེ་ཏོག དཔེ་ཅན། པད་མ། ཡོན་ཏན།

**35. གོང་གི་དཔྱད་གཞིའི་ནང་སྙན་ངག་ལུས་ཀྱི་དབྱེ་བ་བསྟན་པ་ནི།**

A.མིང་གི་མངོན་བརྗོད་གྲངས་ཀྱི་རྩིས་རིག་དང་། །སྒྲ་རིག་དབྱངས་ཅན་པྲྀཏྟ་ཛ་ཏི་ཡི། །

B.བཅད་ལྷུག་སྤེལ་མའི་ཚིག་གི་ཕྲེང་བ་ལ། །སྙན་འཇེབས་དྲི་ཟའི་རོལ་མོ་གླུར་བླངས་པས། །

C.སྡེབ་སྦྱོར་པད་མའི་དོ་ཤལ་ཕྲེང་བསྟར་བ། །རྒྱན་དུ་འཛིན་པའི་དྲན་དབང་གྲལ་དུ་བསྒྲིགས། །

D.སུམ་རྟགས་དག་གསུམ་མུ་ཏིག་དཀར་པོའི་ཕྲེང་། །མགུལ་དུ་མཛེས་པའི་བློ་གསལ་ས་དེའི་རྒྱན། །

**36.གོང་གི་དཔྱད་གཞིའི་བསྟན་དོན་གཙོ་བོ་གང་ཡིན།**

བཞི། འཚོལ་དཔྱད་རང་བཞིན་གྱི་དྲི་གཞི། སྐར6ཡིན།

37. དུས་རབས་གསར་པར་ཚན་རྩལ་དར་རྒྱས་འགྲོ་བཞིན་ཡོད་པ་དང་། སྤྱི་ཚོགས་འཚོ་བར་ཡང་འགྱུར་ལྡོག་ཆེན་པོ་བྱུང་སྟེ་དྲ་ཐོག་ནས་སློབ་ཁྲིད་བྱེད་སྟངས་ཤིག་དར་ཞིང་ཁྱབ་ཡོད། དེས་ན་ཁྱེད་ཀྱིས་དྲ་ཐོག་སློབ་ཁྲིད་ཀྱི་དགེ་སྐྱོན་བརྗོད་བྱར་བཟུང་ནས་རང་གི་ལྟ་ཚུལ་གླེང་དང་།

ཆ་ཤས་གཉིས་པ། འདེམ་སྦྱོང་དྲི་གཞི།

དོ་སྣང་བྱ་རྒྱུ།

①འདེམ་སྦྱོང་བསླབ་གཞི་གསུམ་པོའི་དྲི་གཞི（38-43བར་ཡིན）དྲི་གཞི38-42-43བཅས་ལ་རེར་སྐར3དང་། དྲི་གཞི39-40-41བཅས་ལ་རེར་སྐར2ཡིན། ཁྱོན་སྐར15ཡོད། སློབ་མས（ཀ ཁ ག）གསུམ་ནས་གང་རུང་གཅིག་བདམས་ནས་ལན་འདེབས་དགོས། ལན་འདེབས་ཤོག་བྱང（ཀ ཁ ག）གསུམ་གོ་རིམ་བཞིན(ABC)ཡིས་མཚོན་པར་བྱས་ཡོད་པས་ཡིད་གཟབ་བྱེད་དགོས།

②འདེམ་སྦྱོང་དྲི་གཞི（ཀ ཁ ག）གསུམ་པོའི་དྲི་བ38དེ་སྣེ་མང་འདེམ་འཇུག་ཡིན་པས་དེར་རྟགས※འདི་བཀོད་ཡོད། དྲི(39-41)བར་སྣེ་གཅིག་འདེམ་འཇུག་ཡིན་པས་ངེས་པར་དུ་ཡིད་གཟབ་བྱེད་དགོས།

【ཀ】

འདེམ་སྦྱོང་བསླབ་གཞི《སྐད་དང་ཡི་གེའི་ཉེར་སྤྱོད》ཀྱི་ནང་དོན་ལ་གཞིགས་ཏེ་གཤམ་གྱི་དྲི་བ་ཁག་སྒྲུབ་དགོས།

※  **38.གཤམ་གསལ་སྔོན་འཇུག་མ་ནིང་ག་དང་གཉིས་པོ་དངོས་པོ་གཞན་ལ་འཇུག་པའི་སྡེ་ནི།**

 A.གཅོད་པ་པོ། གསོད་པ་པོ། གདོད་བྱ། B.གཞོམ་བྱ། གཅད་བྱ། དགག་བྱ། C.གདུལ་བྱ། གཏུབ་བྱ། དཀྲོག་བྱ། D.གཏོང་བྱེད། གཅོད་བྱེད། དཀྲི་བྱ།

**39.གཤམ་གསལ་དཔེར་བརྗོད་ལས་དུས་གསུམ་བྱེ་བྲག་པ་ཡིན་པ་ནི།**

A.རྟ་སོགས་བཞོན་བྱ། ཞོན་བྱེད། བཞོན་པ། ཞོན་ཅིག B.སྐྲ་སོགས་བཞར་བྱ། གཞར་བྱེད། བཞར་བ། གཞོར་ཅིག

C.མདུད་པ་སོགས་དགྲོལ་བྱ། འགྲོལ་བྱེད། བཀྲོལ་བ། ཁྲོལ་ཅིག D.ཕན་ཚུན་དཀྲུག་བྱ། དཀྲུག་བྱེད། དཀྲུགས་པ། དཀྲུགས་ཤིག

**40.གཤམ་གསལ་ལས་བརྗོད་ཚུལ་ཡང་དག་པ་ནི།**

A.མིང་གིས་ཕྱུག་པར་བྱེད་པའི་མངོན་བརྗོད་ནི་རྗེས་གྲུབ་ཡིན་མོད། དངོསམིང་ཡིན་གྱི་བཏགས་མིང་མིན་ནོ། །

B.བལ་པོའི་སེའུ་མ་ཟོས་ཀྱང་། །ཁ་དོག་ཉིད་ལས་བྲོ་བ་ཤེས། །ཞེས་པ་ལྟར་གསར་འགྱུར་གྱི་ཁ་བྱང་ནི་གསར་འགྱུར་གྱི་མིག་ལྟ་བུ་ཞིག་ཡིན།

C.ལས་ཚིག་དབྱེ་བ་བདུན་ལྡན་ནི་བྱ་བྱེད་ཐ་དད་པ་གང་ཞིག སྐུལ་ཚིག་དང་དགག་སྒྲའི་སྐུལ་ཚིག་འཇུག་པར་འདོད། དཔེར་ན། ལུག་གིས་རྩྭ་བཟས་ལྟ་བུའོ། །

D.བུམ་པ་ཆོས་ཅན། ཞེས་པ་ནི། བུམ་པ་རྩོད་གཞིར་བཟུང་བ་རེད། དེའི་རྒྱུ་མཚན་གྱིས། ཆོས་ཅན་དང་། གསལ་བ་གཉིས་དོན་གཅིག་རེད།

སྦྲང་ཆར་བཅུད་དུ་ཆགས་པ་སྤྲིན་སྔོན་གྱི་ཡི་གེ །ཤེས་བྱའི་ལྷ་ལམ་ཡངས་པོའི་ལྡིང་ཁང་ནས་བྱོན། །ལྔ་རིག་བཅུད་ལ་དགའ་བའི་བུ་རམ་གྱི་རྐང་འཐུང་ལ། །རེ་ས་སྦྲང་རྩིའི་ཆར་པ་ཁྱོད་རང་ལས་མི་འདུག །

**41.གོང་གི་ཤོ་ལོ་ཀར་སྙན་ངག་གི་སྐྱོན་བཅུ་ལས།**

A.དོན་འགལ་བའི་སྐྱོན། B.སྒྲ་ཉམས་པའི་སྐྱོན། C.མཚམས་སྦྱོར་ཉམས་པའི་སྐྱོན། D.སྡེབ་སྦྱོར་ཉམས་པའི་སྐྱོན།

**42.གོང་གི་དཔྱད་གཞིར་རྟགས་བཀོད་པའི་མངོན་བརྗོད་ཀྱི་དོན་གོ་རིམ་བཞིན་འབྲི་དགོས།**

**43.གཞི་གྲུབ་ན། དངོས་པོ་ཡིན་པས་ཁྱབ་བམ། རྒྱུ་མཚན་ཅི།**

【ཁ】

འདེམ་སྦྱོང་བསླབ་གཞི《རྩོམ་རིག་བརྩམས་ཆོས་མྱོང་རོལ》གྱི་ནང་དོན་ལ་གཞིགས་ཏེ་གཤམ་གྱི་དྲི་བ་ཁག་སྒྲུབ་དགོས།

※ **38.གཤམ་གྱི་བརྩམས་ཆོས་ཁག་ལས་ལྷུག་རྩོམ་གྱི་ཁོངས་སུ་གཏོགས་པ་ནི།**

A.《རང་ཁྱིམ》 B.《རྟ་ནག་སྒྲོག་འགྲོས》 C.《ནོར་གྱི་བྲན་གཡོག》 D.《མཚོ་སྐོར་གྱི་ཟིན་བྲིས》 E.《མངས་རིས་སུ་བསྐྱོད་པའི་ཟིན་བྲིས》

“ཁོང་ལྷ་བཟོ་བ་ཞིག་ཡིན་ནམ”ངའི་སེམས་ལ་ཐེ་ཚོམ་གྱི་དཔྱང་ཐག་འཛིན་བཞིན་པར་ཐེངས་དང་པོར་མི་གྱོལ་པོ་སྟེ…ལམ་གྱི་འགྲོ་རོགས་ལྷ་བཟོ་བ་དེ་ལ་ཞིབ་ལྟ་ཞིག་བྱས་པ་ཡིན། ངའི་མིག་གི་མདའ་མོ་འཕེན་སའི་འབེན་དང་པོ་ཁོང་གི་སྨིན་མ་ཡིན། སྔོན་ཆད་ངའི་སེམས་ལ་ཁོང་ནི་སྨིན་མ་མེད་པའི་མཛེ་ནད་ཕོག་པ་ཞིག་རེད་སྙམ་པ་ཡིན་མོད། འོན་ཀྱང་ངའི་མིག་གི་མདའ་མོ་དེ་ཁོང་གི་སྨིན་མཚམས་སུ་ཕོག་པའི་སྐབས་སུ་ང་རང་ཡང་ཧ་ལས་སོང་།ཁོང་གི་སྨིན་མ་ནི་གནག་ཅིག་སྟུག་ལ་སྨིན་དཀྱུས་ཤིན་ཏུ་རིང་པོ་དེ་རྒོད་ཀྱི་གཤོག་པ་བརྐྱངས་པ་ལྟར་འདུག་ལ། སྨིན་མའི་གཤམ་གྱི་མིག་གཉིས་ཅུང་ཟད་རྒས་པའི་ཉམས་ཤིག་ཡོད་ནའང་མིག་གི་དབང་པོ་རྣོ་ཞིང་སྐྱེ་སྟོབས་ཀྱི་འོད་མ་ཡལ་བར་ནག་རིག་རིག་བྱེད་པ་འདི་ནི་ཁོང་གི་གདོང་གི་གཉེར་མ་ཤར་ཤུར་དུ་ཆགས་པ་དེ་དང་མཐུན་ས་ཡེ་ནས་མི་འདུག དབང་པོ་སྐྱོན་ཅན་གྱི་རྒད་པོ་ཞིག་ལ་གྲུང་ཤ་དོད་ཅིང་རྣམ་རིག་བཀྲ་བའི་མིག་འདི་ལྟ་བུ་ཞིག་ཡོད་ཟེར་ན་སུ་ཞིག་རྣ་བར་འགྲོ། ཡིན་ནའང་ངའི་མིག་ལམ་དུ་སྣང་བ་ནི་མངོན་སུམ་གྱི་ཚད་མ་ཡིན་པས་ཁས་མི་ལེན་ཀ་མེད་རེད།

—《ཤ་དང་རུས་པའི་བརྩེ་དུང》ལས་དྲངས།

**40.《ཤ་དང་རུས་པའི་བརྩེ་དུང》གི་རྩོམ་པ་པོ་ནི།**

A.ལྗང་བུ། B.པལ་ཙག C.ལྷུན་གྲུབ། D.དོན་གྲུབ་རྒྱལ།

**41.གོང་གི་དཔྱད་གཞི་ལས“གྱོལ་པོ”དང“ཡེ་ནས”ཞེས་པའི་འགྲེལ་ཚུལ་ཡང་དག་པ་ནི།**

A.རྐང་པ་འཐེང་ཀྱོག རྩ་བ་ནས། B.གཡོ་སྒྱུ་ཅན། གོང་ནས། C.མི་དྲན་དགུ་དྲན། གཏན་ནས། D.དྲན་རྒྱུ་རྒོད་པོ། རྨང་ནས།

**42.གོང་གི་རྟགས་བཀོད་པའི་བརྗོད་དུམ་དེར་སྤྱད་པའི་སྙན་ངག་གི་རྒྱན་ནི།**

A.གཟུགས་རྒྱན། B.དཔེ་རྒྱན། C.བསྡུས་བརྗོད་རྒྱན། D.རབ་རྟོག་རྒྱན།

**43.གོང་གི་དཔྱད་གཞིའི་ནང་ཁས་མི་ལེན་ཀ་མེད་རེད”ཟེར་དོན་ཅི།**

**44.གོང་གི་དཔྱད་གཞིར་མི་སྣ་སུ་ཞིག་གི་ཕྱོགས་གང་ཞིག་གཙོ་བོར་ཞིབ་འབྲི་བྱས་ཡོད།**

【ག】

འདེམ་སྦྱོང་བསླབ་གཞི《རིག་གནས་བསྟན་བཅོས་དཔྱད་ཀློག》གི་ནང་དོན་ལ་གཞིགས་ཏེ་གཤམ་གྱི་དྲི་བ་ཁག་སྒྲུབ་དགོས།

※ **38.གཤམ་གསལ་བརྗོད་ཚུལ་ལས་ཡང་དག་པ་ནི།**

A.སྐར་རྩིས་རིག་པ་ནི་བོད་ཀྱི་རིག་གནས་ཆུང་བའི་ལྔའི་ཡ་གྱལ་ཞིག་ཡིན་ཞིང་། དེ་ཤེས་ན་གྲངས་ལ་མི་རྨོངས་པའོ། །

B.དཀར་ཆག་ནི་དཔེ་དེབ་ཀུན་གྱི་གཟུགས་བརྙན་གསལ་བའི་མེ་ལོང་ལྟ་བུ་ཡིན་ཞིང་། དེར་ཆིངས་བདུན་ཡོད།

C.བོད་ཀྱི་གསོ་རིག་ལོ་རྒྱུས་ལྟར་ན་གཡུ་ཐོག་རྙིང་མ་ཡོན་ཏན་མགོན་པོས་ཀོང་པོ་སྨན་ལུང་དུ་སྨན་གྱི་དགོན་པ་ལྟ་ན་སྡུག་ཅེས་པ་ཕྱག་བཏབ།D.རྒྱལ་རབས་དེབ་ཐེར་དཀར་པོ་ནི་དུང་དཀར་བློ་བཟང་འཕྲིན་ལས་ཀྱིས་མཛད་ཅིང་། དེར་བཙན་པོ་སྲོང་བཙན་སྒམ་པོའི་ལོ་རྒྱུས་སོགས་བཀོད་ཡོད།

E.བོད་ཀྱི་ཁང་པ་རྒྱགས་སྟངས་ཕལ་ཆེ་བ་ནི་ཁ་བྱང་ལྟ་ཡིན་ལ། དེ་ཡང་དགུན་དུས་ཉི་འོད་ཁང་པའི་ནང་ཕོག་སྟེ་དྲོ་ཞིང་དཀར་ཆ་དོད་པའི་ཁྱད་ཆོས་ལྡན།

**39.བོད་གནའ་རབས་རྩོམ་རིག་གི་རིགས་ལས་བླང་དོར་གྱི་གནས་འདོམས་པར་གཏོགས་པ་ནི།**

A.སྙན་ངག་དང་མགུར་མ། B.ལྷ་སྒྲུང་དང་གཏམ་རྒྱུད། C.ལེགས་བཤད་དང་བསླབ་བྱ། D.བརྩམས་སྒྲུང་དང་ཟློས་གར།

**40.གཤམ་གསལ་ལས་བྱུང་རིམ་གྱི་དུས་ཚོད་སྔ་ཕྱི་ལ་བརྟེན་ནས་བཏགས་པའི་གྲུབ་མཐའི་མིང་ནི།**

A.རྙིང་མ་བ། B.ས་སྐྱ་བ། C.བཀའ་བརྒྱུད་པ། D.དགེ་ལུགས་པ།

རང་སྐད་སྤྱི་འགྲོས་ཀྱི་སྒྲ་རིག་པའི་གཞུང་ལ་སྦྱང་དགོས་པ་མ་ཟད། བོད་ཀྱི་བརྡ་སྤྲོད་པའི་རིག་པ་དེ་བརྡ་སྤྲོད་པའི་གཞུང་གང་གི་རིག་པ་ལ་བརྟེན་ནས་བཟོས་པའི་རིགས་འགྲེ་སའི་གཞུང་ཀ་ཙན་དབྱངས་གསུམ་སོགས་ལེགས་སྦྱར་གྱི་སྒྲ་གཞུང་ལའང་སྦྱང་དགོས་ཏེ། དེ་མ་སྦྱངས་ན་བརྡ་སྤྲོད་པའི་སྐོར་ལ་རིགས་པས་བརྡར་ཤ་མི་ཆོད་པས་དོནགོ་བ་ལའང་ཤུགས་རྐྱེན་ངེས་ཅན་ཞིག་ཡོད་པ་དང་། རང་རེའི་སྨན་གཞུང་དང་། ལོ་རྒྱུས། རྩིས་རིག མངོན་བརྗོད། སྙན་ངག ནང་དོན་རིག་པའི་མདོ་དང་སྔགས་ཀྱི་གཞུང་རྣམས་སུ་ལེགས་སྦྱར་གྱི་སྐད་དང་སྒྲུ་སྒྲུབ་མི་ཉུང་བ་རེ་ཡོད་པས། ལེགས་སྦྱར་གྱི་སྐད་མ་ཤེས་ན་དེ་དག་ལ་ཐོས་བསམ་ཞིབ་འཇུག་བྱེད་པའི་མཐུན་རྐྱེན་མ་ཚང་བར་འགྱུར་རོ། །

—《བཅུ་ཕྲག་ནོར་བུའི་འོད་ཟེར》ལས་དྲངས།

**41.གོང་གི་དཔྱད་གཞི་ལྟར་ན་གཞན་རྗེས་སུ་འཛིན་པའི་རིག་པ་ཡིན་པ་ནི།**

A.སྨན་གཞུང་། B.སྙན་ངག C.མངོན་བརྗོད། D.ལོ་རྒྱུས།

**42.གོང་གསལ་དཔྱད་གཞིར་བཀོད་པའི་ཀ་ཙན་དབྱངས་གསུམ་གང་ཡིན།**

**43.ལེགས་སྦྱར་གྱི་སྒྲ་གཞུང་མ་སྦྱངས་ན་སྐྱོན་གང་ཡོད།**

ཆ་ཤས་གསུམ་པ། རྩོམ་འབྲི།

44.གཤམ་གྱི་དཔྱད་གཞི་བཀླགས་ནས་རེ་བ་ལྟར་རྩོམ་ཡིག་འབྲི་དགོས།(ཁྱོན་སྐར55)

 མཐོ་འབྲིང་སློབ་གྲྭ་ནས་ཐོན་ལ་ཉེ་བའི་ཁྱེད་རྣམས་མཐོ་རྒྱུགས་ལ་ཞུགས་ནས་རང་ཉིད་ཀྱི་མདུན་ལམ་བསྙེག་པར་བརྩམས་པས་ན། ཁྱེད་རྣམ་པས་རང་སོ་སོའི་མདུན་ལམ་མངོན་འགྱུར་དང་སློབ་གཉེར་བྱེད་ཚུལ་བར་གྱི་འབྲེལ་བ་ལ་བརྟག་ནས་རྩོམ་བྱང་ལ“སློབ་གཉེར་དང་མདུན་ལམ”ཞེས་པའི་རྩོམ་ཡིག་ཅིག་འབྲི་དགོས།

རྩོམ་འབྲིའི་རེ་བ།

①རྩོམ་ལུས་སྙན་ངག་དང་འཁྲབ་གཞུང་ཕུད་གཞན་གང་སྤྱད་ཀྱང་ཆོག

②རྩོམ་ཡིག་ན་མི་དང་། ས་ཆ། སློབ་གྲྭ་སོགས་ཀྱི་མིང་དངོས་ཐོན་མི་ཆོག

③ཡིག་འབྲུ600ཡན་ལོན་དགོས།